དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།གཉིས་པ་དུས་སུ་སྤྱོད་པའི་སྤྱོད་ལམ་ནི།།དགུན་སྟོད་དགུན་སྨད་དཔྱིད་དང་སོ་ག་དང༌།།དབྱར་སྟོན་དགུན་ཟླ་ར་སོགས་གཉིས་རིམ་བཞིན།།སྐད་ཅིག་ལ་སོགས་ཐང་ཅིག་ཡུད་ཙམ་ལ།།ཉིན་ཞག་ཟླ་བ་དུས་དང་ལོར་འགྱུར་ཏེ།།ཉི་མ་བརྒྱད་གསུམ་དབྱར་དགུན་དབུས་སུའང་ལྡོག།གསུམ་ནི་ལྷོ་དང་བྱང་དུ་འགྲོ་ཞེས་བྱ།།ནམ་དང་ཉི་མ་ཕྱེད་ན་མཉམ་པ་ཡིན།།བརྒྱད་དང་བཅུ་ན་སྒྲ་སྒྲོགས་ཆད་པར་འགྱུར།།དེ་ལ་དགུན་ཟླ་ཐ་ཆུང་ལ་སོགས་པ།།ཉི་མ་བྱང་དུ་འགྲོ་བའི་དུས་ཀྱི་ཚེ།།ཤིན་ཏུ་རྣོ་ཚ་རྩུབ་པའི་ངོ་བོར་འགྱུར།།རླུང་དང་ཉི་མ་དག་གི་ནུས་སྟོབས་ཀྱིས།།ཟླ་བ་ས་ཡི་ཡོན་ཏན་ཟད་པར་བྱེད།།འདིར་ནི་ཚ་བསྐ་ཁ་བའི་རོ་སྟོབས་ཆེ།།མི་རྣམས་ཀྱི་ནི་མཐུ་སྟོབས་ཉིན་རེ་འཕྲོག།ཆར་དུས་ལྷོ་ཕྱོགས་འགྲོ་ཚེ་སླར་སྟོབས་སྐྱེད།།བསིལ་བ་ཟླ་བའི་སྟོབས་ལྡན་ཉི་མ་འབྲི།།ཆར་བབས་རླུང་གིས་ས་སྟེང་ཚ་བ་ཞི།།སྐྱུར་དང་ལན་ཚྭ་མངར་བའི་རོ་སྟོབས་སྐྱེད།།དགུན་ཆེ་སོས་དང་དབྱར་ཆུང་སྟོན་དཔྱིད་འབྲིང༌།།དེ་ལྟར་བགྲོད་དུས་རྣམ་པ་གཉིས་བསྟན་ནས།།ད་ནི་ནམ་ཟླ་དུས་དྲུག་སྤྱོད་ལམ་ནི།།དགུན་སྟོད་གྲང་བས་བ་སྤུའི་སྒོ་བཀག་སྟེ།།མེ་ཡི་སྟོབས་ལྡན་རླུང་གིས་སྦར་བ་ཡིས།།ཟས་ཉུང་གྱུར་ན་ལུས་ཟུངས་འབྲི་བར་འགྱུར།།དེ་ཕྱིར་དང་པོའི་རོ་གསུམ་བསྟེན་པར་བྱ།།དེ་ཚེ་མཚན་མོ་རིང་བས་བཀྲེས་གྱུར་ཏེ།།དེ་ཡིས་ལུས་ཟུངས་འབྲི་བར་འགྱུར་བའི་ཕྱིར།།ཏིལ་མར་གྱིས་བྱུག་ཤ་ཁུ་སྣུམ་པ་བཟའ།།ལྤགས་པའི་གོས་དང་ལྷམ་ནི་རྟག་ཏུ་བགོ།།དུགས་དང་མེ་ཉིའི་འོད་ལ་རན་པར་བསྲོ།།ས་ཡི་ཁང་པ་ཉིས་རིམ་ནང་དུ་བསྡད།།དགུན་སྨད་དུས་ན་ལྷག་པར་གྲང་བས་ན།།དེར་ཡང་སྤྱོད་ལམ་དེ་ཉིད་སྤྱད་པར་བསྔགས།།དགུན་དུས་བད་ཀན་ཁོག་ཏུ་གསོག་པ་སྟེ།།དཔྱིད་དུས་ཉི་འོད་དྲོས་པས་མེ་དྲོད་ཉམས།།བད་ཀན་ལྡང་ཞིང་ཐ་མའི་རོ་གསུམ་བསྟེན།།ནས་རྙིང་སྐམ་སའི་ཤ་དང་སྦྲང་རྩི་དང༌།།ཆུ་སོལ་སྒ་ཐང་བཏང་ཞིང་རྩུབ་པ་བསྟེན།།རྩོལ་བས་བཅག་དང་དྲིལ་ཕྱིས་བད་ཀན་བསལ།།དྲི་ཞིམ་སྐྱེད་མོས་ཚལ་གྱི་ཉི་གྲིབ་འདུག།སོ་ག་ཉི་མའི་འོད་ཟེར་རབ་ཚ་བས།།སྟོབས་འཕྲོག་ཕྱིར་ན་མངར་ཡང་སྣུམ་བསིལ་བཟའ།།ལན་ཚྭ་ཚ་སྐྱུར་རྩོལ་བ་ཉི་འོད་སྤང༌།།བསིལ་ཆུས་ལུས་བཀྲུ་ཆང་ཆུ་བསྲེས་པ་བཏུང༌།།རབ་ཕྲའི་གོས་བགོ་བསིལ་ཁང་དྲི་བཟང་བསྟེན།།ཤིང་གྲིབ་རྫི་ཆར་བསེར་བུ་ངད་ལྡན་བྱ།།དབྱར་དུས་མཁའ་ལ་སྤྲིན་འདུས་ཆུ་ཡིས་བརླན།།རླུང་དང་གྲང་བ་ས་རླང་ཆུ་རྙོག་ཅན།།མེ་དྲོད་གནོད་པས་མེ་དྲོད་སྐྱེད་པ་བསྟེན།།དང་པོའི་རོ་གསུམ་ཡང་དྲོ་སྣུམ་བཅས་བཟའ།།སྐམ་སའི་ཆང་བཏུང་ཁང་སྟེང་བསིལ་སྤངས་གནས།།དབྱར་བསིལ་འཕྲལ་དུ་ལུས་ལ་ཉི་ཟེར་གདུངས།།ཆར་དུས་བསགས་པའི་མཁྲིས་པ་སྟོན་ན་ལྡང༌།།དེ་བསལ་ཕྱིར་ན་མངར་ཁ་བསྐ་བ་བསྟེན།།ག་བུར་ཙན་དན་ཨུ་ཤིར་དྲི་ལྡན་པའི།།གོས་བགོ་ཁང་པ་ཆག་ཆག་བཏབ་བར་འདུག།མདོར་ན་ཟས་སྐོམ་དབྱར་དགུན་དྲོ་བ་བསྟེན།།དཔྱིད་རྩུབ་སོས་དང་སྟོན་ག་བསིལ་བར་བྱ།།དབྱར་དང་དགུན་ནི་དང་པོའི་རོ་གསུམ་བསྟེན།།དཔྱིད་ཀ་ཐ་མའི་རོ་གསུམ་སོ་ག་མངར།།སྟོན་ཀ་མངར་ཁ་བསྐ་བ་བསྟེན་པར་བྱ།།སྟོན་དཔྱིད་བཤལ་སྐྱུགས་དབྱར་ག་འཇམ་རྩི་བསྔགས།།དམན་ལྷག་ལོག་ན་དེ་དང་འཚམ་པར་དཔྱད།ཅེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་དུས་སུ་སྤྱོད་པའི་ལེའུ་སྟེ་བཅུ་བཞི་པའོ།།།།